b'\n_START_ARTICLE_\nKonjakas\n_START_SECTION_\nGamyba\n_START_PARAGRAPH_\nKonjakas daromas i\xc5\xa1 vynuogi\xc5\xb3 spirito (pranc. Eaux de Vie \xe2\x80\x93 gyvojo vandens), kuris, savo ruo\xc5\xbetu, dvigubos distiliacijos b\xc5\xabdu gaminamas i\xc5\xa1 specialiai distiliavimui gaminamo balto sauso vynuogi\xc5\xb3 vyno. Distiliacijos metu gaunamas ma\xc5\xbedaug 70\xc2\xa0% stiprumo spiritas, kuris pilstomas \xc4\xaf \xc4\x85\xc5\xbeuolo statines ir sendinamas. Senstant, konjake i\xc5\xa1tirpsta kai kurios \xc4\x85\xc5\xbeuolo medienoje esan\xc4\x8dios med\xc5\xbeiagos, d\xc4\x97l ko konjakas \xc4\xafgauna rusv\xc4\x85 atspalv\xc4\xaf, o per \xc4\x85\xc5\xbeuolo poras prasiskverb\xc4\x99s oras sukelia l\xc4\x97t\xc4\x85 konjako oksidacij\xc4\x85 ir nauj\xc5\xb3 aromatini\xc5\xb3 jungini\xc5\xb3 susidarym\xc4\x85. \xc5\xa0io proceso metu dalis alkoholio i\xc5\xa1garuoja, ilgainiui g\xc4\x97rimas tampa \xc5\xa1iek tiek silpnesnis. I\xc5\xa1laikytas konjakas atskied\xc5\xbeiamas vandeniu, gaunant ne ma\xc5\xbeiau 40\xc2\xa0% stiprumo g\xc4\x97rim\xc4\x85, kuris ir i\xc5\xa1pilstomas \xc4\xaf butelius. Kai kurie gamintojai pigesnes g\xc4\x97rimo r\xc5\xab\xc5\xa1is papildomai da\xc5\xbeo karamele._NEWLINE_Paprastai gamintojai mai\xc5\xa1o skirtingo am\xc5\xbeiaus ir skirtingose zonose gamintus spiritus, \xc5\xa1iuo atveju konjako brandinimo laikas laikomas pagal jauniausi\xc4\x85 mi\xc5\xa1inio dal\xc4\xaf. Skirting\xc5\xb3 spirit\xc5\xb3 mai\xc5\xa1ymas, vadinamas marriage (santuoka), atliekamas siekiant sukurti sud\xc4\x97ting\xc4\x85 \xc4\xafvairialyp\xc4\xaf skon\xc4\xaf, kokio paprastai neb\xc5\xabna to paties distiliavimo, t\xc5\xb3 pa\xc4\x8di\xc5\xb3 met\xc5\xb3 konjake. Kiekvieni konjako namai turi vyriausi\xc4\x85j\xc4\xaf ragautoj\xc4\x85 (ma\xc3\xaetre de chai), kurio pareiga sumai\xc5\xa1yti \xc4\xafvairius spiritus taip, kad nam\xc5\xb3 (ar kompanijos) gaminamo konjako skonis kaskart b\xc5\xabt\xc5\xb3 vienodas._NEWLINE_Daugelis vyndaryst\xc4\x97s \xc5\xabki\xc5\xb3 AOC Cognac regione parduoda savo pa\xc4\x8di\xc5\xb3 gamint\xc4\x85 konjak\xc4\x85. \xc5\xa0itokiu atveju, tai yra g\xc4\x97rimas, pagamintas mai\xc5\xa1ant skirtingais metais tame pa\xc4\x8diame \xc5\xabkyje distiliuot\xc4\x85 konjak\xc4\x85. Tokie konjakai gali b\xc5\xabti auk\xc5\xa1tos kokyb\xc4\x97s, ta\xc4\x8diau j\xc5\xb3 skonis kiekvienais metais \xc5\xa1iek tiek skiriasi. Paprastai \xc5\xabkiai dal\xc4\xaf i\xc5\xa1distiliuoto spirito parduoda didiesiems konjako namams, kurie j\xc4\xaf naudoja mai\xc5\xa1ymui.\n_START_SECTION_\nPopuliarios r\xc5\xab\xc5\xa1ys\n_START_PARAGRAPH_\n2006 m. duomenimis, Konjako regione veik\xc4\x97 368 konjako namai, vynuog\xc4\x97s konjako gamybai buvo auginamos 73000 hektar\xc5\xb3._NEWLINE_6 did\xc5\xbeiausi konjako namai yra \xc5\xa1ie - Hennessy, R\xc3\xa9my Martin, Martell, Courvoisier, Camus ir Otard (pirmieji 4 kontroliuojami did\xc5\xbei\xc5\xb3j\xc5\xb3 alkoholini\xc5\xb3 g\xc4\x97rim\xc5\xb3 gamybos konglomerat\xc5\xb3).'